Cascada del Parc de la Ciutadella

|  |
| --- |
| Cascada del Parc de la Ciutadella |
|  |
|  |
|  |
|  |
|  |
|  |

La **Cascada del Parc de la Ciutadella** —també coneguda com a **Gran Cascada** o **Cascada Monumental**— és un conjunt [arquitectònic](http://ca.wikipedia.org/wiki/Arquitectura) i [escultòric](http://ca.wikipedia.org/wiki/Escultura) amb fonts i brolladors d'aigua ubicat al [Parc de la Ciutadella](http://ca.wikipedia.org/wiki/Parc_de_la_Ciutadella), al [districte de Ciutat Vella](http://ca.wikipedia.org/wiki/Districte_de_Ciutat_Vella) de [Barcelona](http://ca.wikipedia.org/wiki/Barcelona). Fou construït entre 1875 i 1888 amb un disseny general de [Josep Fontserè](http://ca.wikipedia.org/wiki/Josep_Fontser%C3%A8_i_Mestre), mentre que el projecte hidràulic va ser obra d'[Antoni Gaudí](http://ca.wikipedia.org/wiki/Antoni_Gaud%C3%AD).

La Cascada se situa a l'angle nord del parc. El conjunt arquitectònic presenta una estructura central en forma d'[arc triomfal](http://ca.wikipedia.org/wiki/Arc_de_triomf) amb dos pavellons als seus costats i dues ales laterals amb escales, que acullen un estany dividit en dos nivells. La part posterior la cascada té diverses dependències, com una gruta artificial, sobre la que se situa l'Aquàrium, al qual s'accedeix des de la part superior de l'escala, darrere del grup del *Naixement de Venus*; aquí es trobava el dipòsit d'aigua que alimentava la cascada, i actualment és un espai tancat al públic. El monument ha sigut restaurat el 1956, 1972, 1989 i 2009.

El monument destaca per la seva profusió escultòrica, en la que van intervenir diversos dels millors escultors del moment: destaca el grup escultòric de ferro forjat *La Quàdriga de l'Aurora*, de [Rossend Nobas](http://ca.wikipedia.org/wiki/Rossend_Nobas), així com *El Naixement de Venus*, de [Venanci Vallmitjana](http://ca.wikipedia.org/wiki/Venanci_Vallmitjana%22%20%5Co%20%22Venanci%20Vallmitjana); el [frontó](http://ca.wikipedia.org/wiki/Front%C3%B3_%28arquitectura%29) és obra de [Francesc Pagès i Serratosa](http://ca.wikipedia.org/wiki/Francesc_Pag%C3%A8s_i_Serratosa). Altres escultures són: *Amfítrite*, de [Josep Gamot](http://ca.wikipedia.org/wiki/Josep_Gamot); *Neptú* i *Leda*, de [Manuel Fuxà](http://ca.wikipedia.org/wiki/Manuel_Fux%C3%A0), i *Dànae*, de [Joan Flotats](http://ca.wikipedia.org/wiki/Joan_Flotats). Tanmateix, [Rafael Atché](http://ca.wikipedia.org/wiki/Rafael_Atch%C3%A9) va realitzar els quatre [grius](http://ca.wikipedia.org/wiki/Grif%C3%B3) que expulsen aigua per la boca, a la part inferior del monument.

La Quàdriga de l’Aurora, es una al·legoria de l'[Aurora](http://ca.wikipedia.org/wiki/Aurora_%28mitologia%29), situada sobre una quàdriga tirada per quatre cavalls. A la seva mà dreta aixeca una torxa, com a símbol de la llum amb la que il·lumina el món cada matí. El seu pes de trenta tones va obligar a l'arquitecte [Elies Rogent](http://ca.wikipedia.org/wiki/Elies_Rogent) a reforçar l'estructura de la cascada per a soportar l'obra. La [iconografia](http://ca.wikipedia.org/wiki/Iconografia) d'aquesta escultura no es relaciona amb la de la resta del conjunt, centrada en els temes aquàtics, i sembla respondre a una iniciativa de Josep Fontserè, d'ideari [republicà](http://ca.wikipedia.org/wiki/Republicanisme), relacionant les idees de llum i llibertat.